laion/Wikipedia-Exotic huggingface dataset:
אייזיק טודהאנטר

אייזיק טודהאנטר (23 בנובמבר 1820 – 1 במרץ 1884) היה מתמטיקאי והיסטוריון של המתמטיקה אנגלי. היה עמית החברה המלכותית של לונדון. נולד לג'ורג' טודהאנטר ולמרי לבית יום, בעיר ריי שבמזרח סאסקס. אביו נפטר בשנת 1826, ולאחר מכן אימו הקימה מוסד חינוכי לבנות בהייסטינגס, ובעיר זו הוא גם התחנך. בבית הספר בהייסטינגס טודהאנטר לא גילה הצטיינות מיוחדת בלימודים, אולם לאחר מכן הוא עבר ללמוד בבית ספר בלונדון ושם הוא גילה הצטיינות. לאחר לימודיו הוא התמנה לעוזר מורה בפוקהאם. במקביל הוא לקח שיעורי ערב בקולג' האוניברסיטאי של לונדון, ולמד אצל אוגוסטוס דה-מורגן. בשנת 1842 הוא סיים את לימודיו לתואר ראשון, וקיבל מלגה ללימודי המשך במתמטיקה באוניברסיטת לונדון. בהמשך הוא קיבל מדליית זהב עבור ביצועיו במבחני התואר השני. לאחר סיום לימודיו לתואר שני הוא מונה למורה למתמטיקה בבית ספר בווימבלדון. בשנת 1844 טודהאנטר החל ללמוד בסנט ג'ונס קולג' שבאוניברסיטת קיימברידג', שם זכה לתואר ההצטיינות הגבוה ביותר (אנ') בשנת 1848, וקיבל את פרס סמית' (אנ') ואת פרס ברני. בשנת 1849 הוא נבחר לכהן כמרצה ומדריך בקולג' שלו. בשנת 1862 הוא נבחר כעמית החברה המלכותית של לונדון. באוגוסט של שנת 1864 הוא נישא ללואיזה אנה מריה, אחותו הגדולה של מי שלימים היה אדמירל ג'ורג' דייוויס. בעקבות נישואיו הוא איבד את חברותו בסנט ג'ונס קולג'. בשנת 1865 הוא נבחר לחבר בחברה המתמטית של לונדון. בשנת 1871 הוא זכה בפרס אדמס (אנ'), וגם נבחר למועצה של החברה המלכותית. בשנת 1874, לאחר איבוד חברותו בסנט ג'ונס קולג' בגין נישואין, הוא נבחר מחדש כחבר של כבוד. בשנת 1880 ראייתו החלה להתדרדר, וזמן קצר לאחר מכן הוא נתקף בשיתוק. בשנת 1884 הוא נפטר בביתו שברחוב ברוקסייד 6 בקיימברידג', ונקבר בבית הקברות Mill Road בעיר. הוא הותיר אחריו את אלמנתו, ארבעה בנים ובת. לוח זיכרון הוצב לזכרו בכנסייה שבסנט ג'ונס קולג'. טודהאנטר תואר כמי שחי חיים של "מתבודד שקדן". בנוסף לאנגלית, טודהאנטר ידע לטינית ויוונית, והיה לו ידע גם בצרפתית, גרמנית, ספרדית, איטלקית, ואף גם ידע מסוים ברוסית, עברית וסנסקריט. היה בקי בהיסטוריה של המדע ושל המתמטיקה, וכתב ספרים חשובים בתחום. בכמה מקרים שימש כבוחן בבחינות הכניסה באוניברסיטה שלו. טודהאנטר ידוע בעיקר בשל ספרי הלימוד שכתב, וכן בזכות כתיבתו על ההיסטוריה של המתמטיקה. בין ספרי הלימוד שכתב מצויים "סטטיסטיקה אנליטית" (1853), "גאומטריה של קואורדינטות במישור" (1855), "דוגמאות של גאומטריה אנליטית בשלושה ממדים" (1858). בנוסף הוא כתב ספרי לימוד בנושאים יסודיים יותר, למשל באלגברה (1858), טריגונומטריה (1859), תאוריה של משוואות (1861), אוקלידס (1862), מכניקה (1867) ותורת המדידה (1869). בין ספרי ההיסטוריה של המתמטיקה שכתב מצויים "היסטוריה של התאוריה המתמטית של הסתברות מזמנו של פסקל ועד זמנו של לפלס" (1865, נדפס מחדש ב-1965) ו"היסטוריה של תורות מתמטיות של משיכה" (1873). עבודתו תוארה בשנת 1898 באופן הבא: ”מעולם לא היו חיבורים מתמטיים בנושאים יסודיים שזכו לתפוצה כה רחבה, וכן, בכך שאומצו אף על-ידי הממשלה ההודית, תורגמו לאורדו ולשפות אחרות במזרח.” מדיה וקבצים בנושא אייזיק טודהאנטר בוויקישיתוף אייזיק טודהאנטר, באתר פרויקט הגנאלוגיה במתמטיקה אייזיק טודהאנטר, באתר MacTutor (באנגלית) כתבי אייזיק טודהאנטר בפרויקט גוטנברג (באנגלית) "Todhunter, Isaac", in: Dictionary of National Biography, 56 (1898) Todhunter, Isaac, אנציקלופדיה בריטניקה (1911) "Todhunter, Isaac", in: Dictionary of National Biography, 56 (1898) "Todhunter, Isaac" באתר בוגרי אוניברסיטת קיימברידג'. ביוגרפיה של אייזיק טודהאנטר, באתר MacTutor (באנגלית)
קח אותי הביתה

קח אותי הביתה הוא אלבומה השני של הזמרת גלי עטרי, שיצא בשנת 1981. בשנת 1980 יצאה גלי עטרי לדרך חדשה בתור זמרת סולנית, לאחר פרישתה מלהקת "חלב ודבש". יחד עם המלחין והמעבד המוזיקלי ירוסלב יעקובוביץ' לקראת סוף 1980 הקליטה את השיר "טירוף במה" (מילים ולחן יצחק קלפטר), שהתפרסם מאוחר יותר בביצועו של אריק איינשטיין. ראשית שנות ה-80 הייתה תקופת פריחה לרוק הישראלי היותר אמריקאי ותוקפני. גם עטרי הצטרפה לגל הרוק החדש. בשנת 1981 עטרי וירוסלב יעקובוביץ' הקליטו יחד אלבום רוק בשם "קח אותי הביתה", שהניב להיטים רבים, בהם: "דואט פרידה" עם הזמר מני בגר, "לא יודעת", "עד שנשיב", "שלך עד אתמול". בתקליט זה נשמעה עטרי שונה מקטלוגה המוכר עד אז כ"זמרת לכל המשפחה", והשינוי הפתיע רבים. התקשורת כינתה שינוי זה בשם "הגל החדש של גלי". כמו כן לצורך קידום יחסי הציבור של האלבום, שינתה עטרי גם את תדמיתה החיצונית. האלבום נמכר בכ-13,000 עותקים ובעקבות הצלחתו יצאה עטרי למופע משותף עם מני בגר. בשנה זו זכתה עטרי בשם האלבום "קח אותי הביתה" בתואר "הפקת השנה". למרות ההצלחה היחסית של האלבום, גלי עטרי שינתה את סגנונה המוזיקלי באלבומים הבאים. כל הלחנים: ירוסלב יעקובוביץ'. בתקליט: שירים 1–5 - צד א', שירים 6–10 - צד ב'. עיבודים והפקה מוזיקלית: ירוסלב יעקובוביץ'. תופים: מאיר ישראל, מלבד ב-"למה לך" - ז'אן פול זימבריס. גיטרה: חיים קריו, מלבד ב-"למה לך" - שלמה מזרחי. גיטרה בס: אלון נדל, מלבד ב-"למה לך" - איתן גדרון. קלידים: אלונה טוראל, מלבד ב-"למה לך" - רמי לוין (פסנתר חשמלי). ירוסלב יעקובוביץ': סקסופון ליריקון וסינטיסייזר "Prophet-5" (ע"פ תכנון של דריו מלכי). קולות: גלי עטרי. מפיק: אבי פרץ. עוזרת הפקה: אתי אנטה. הוקלט באולפני "טריטון", קיץ 1981. טכנאי הקלטה: פרנקי גליקסמן. טכנאי מיקס: פרנקי גליקסמן (פרט לשירים: "לא יודעת" ו-"קח אותי הביתה" - יעקב מורנו). צילום: אבי גנור. עיצוב העטיפה: מנחם רגב. עיצוב שיער: גילי גמליאל. איפור: עדה לזורגן.
בן שלמה

האם התכוונתם ל... אברהם בן שלמה (תימן) (חי בערך במאות ה-14 וה-15) - פרשן מקרא תימני יוסף בן שלמה (1930 - 2007) - חוקר בתחום הקבלה והפילוסופיה שמעון בן שלמה (נולד ב-1942) - חבר הכנסת מטעם ש"ס, מייסד ומנהל מוסדות תורה "תורה ושלום"
נס הנזיד

נס הנזיד, הוא נס המופיע בספר מלכים ב', פרק ד', פסוקים ל"ח–מ"א שאותו חולל אלישע הנביא. ישנו רעב בארץ, ואלישע, היושב בגלגל, מבקש מנערו לבשל לבני הנביאים נזיד. אחד מבני הנביאים יוצא ללקט אורות עבור הנזיד, ובדרכו מוצא "גפן שדה" שצומחות עליה "פקועות שדה" רעילות. הוא מכניס אותן בבלי דעת לנזיד המוגש לבני הנביאים. כשבני הנביאים טועמים את הנזיד הם מגלים זאת ונחרדים. אלישע מצווה להשליך לתוך הנזיד קמח, והקמח מרפא את הנזיד והוא איננו רעיל יותר. (לח) וֶאֱלִישָׁע שָׁב הַגִּלְגָּלָה, וְהָרָעָב בָּאָרֶץ, וּבְנֵי הַנְּבִיאִים, יֹשְׁבִים לְפָנָיו; וַיֹּאמֶר לְנַעֲרוֹ, שְׁפֹת הַסִּיר הַגְּדוֹלָה, וּבַשֵּׁל נָזִיד, לִבְנֵי הַנְּבִיאִים. (לט) וַיֵּצֵא אֶחָד אֶל-הַשָּׂדֶה, לְלַקֵּט אֹרֹת, וַיִּמְצָא גֶּפֶן שָׂדֶה, וַיְלַקֵּט מִמֶּנּוּ פַּקֻּעֹת שָׂדֶה מְלֹא בִגְדוֹ; וַיָּבֹא, וַיְפַלַּח אֶל-סִיר הַנָּזִיד--כִּי-לֹא יָדָעוּ. (מ) וַיִּצְקוּ לַאֲנָשִׁים, לֶאֱכוֹל; וַיְהִי כְּאָכְלָם מֵהַנָּזִיד וְהֵמָּה צָעָקוּ, וַיֹּאמְרוּ מָוֶת בַּסִּיר אִישׁ הָאֱלֹהִים, וְלֹא יָכְלוּ, לֶאֱכֹל. (מא) וַיֹּאמֶר, וּקְחוּ-קֶמַח, וַיַּשְׁלֵךְ, אֶל-הַסִּיר; וַיֹּאמֶר, צַק לָעָם וְיֹאכֵלוּ, וְלֹא הָיָה דָּבָר רָע, בַּסִּיר. הסיפור משתייך לסוגת השבח הקצר, סיפור שעיקר מטרתו להפגין את גדולתו של הנביא כמחולל נסים, ומקורו אולי במסורות שהתהלכו בעל-פה בקרב חוגי "בני הנביאים". הנזיד והלחם - שני נסים סמוכים זה לזה - הרב אלחנן סמט, מתוך "אתר התנ"ך" של מכללת הרצוג
טל (זמרת)

טל בניזרי (נולדה ב-12 בדצמבר 1989), הידועה בשמה הפרטי, טל (Tal), היא זמרת, כותבת שירים ורקדנית צרפתיה-ישראלית. מכונה לעיתים בתקשורת כ"ריהאנה הצרפתייה". היא חתומה בשלוחה הצרפתית של וורנר מיוזיק גרופ. בערוץ היוטיוב שלה כ־450 מיליון צפיות. טל בניזרי נולדה בחדרה, ישראל. משפחתה היגרה לצרפת כשהייתה תינוקת בת כמה חודשים. היא נולדה לבית מוזיקלי, אביה היה נגן גיטרה, אמה זמרת מקצועית ששרה תחת השם "סם עזר", אחיה כותב שירים ודודתה ובן דודתה הן זמרות. בגיל 3 החלה טל ללמוד פסנתר וגיטרה ונרשמה לשיעורי מחול וג'אז מודרני. בגיל מאוחר יותר השתתפה גם בקבוצת התיאטרון "Compagnie Les Sales Gosses". היא התחילה לנגן בפסנתר בברים ועשתה פרשנות מוזיקלית לקלאסיקות ולשירים עכשוויים. השיר והקליפ הראשון שלה הוא "La Musique mon ange". לאחר שנתיים של פעילות משותפת עם הפזמונאית והמפיקה לורה מרציאנו, הוציאה את אלבום הבכורה שלה, Le droit de Rêver, אשר בעיקר מסוגת פופ ולעיתים היו בו עיבודים קלאסיים. בין הזמרים איתם שיתפה פעולה היה שון פול, בשיר "Waya Waya", לו נעשה מיקס על ידי ורוניקה פרארו. כמו גם שיתפה פעולה עם הראפר לאלג'רינו בגרסה מחודשת לשיר "Le sens de la vie" בה ג'ון היינס היה אחראי על הנדסת הקול. הסינגל הראשון שלה מתוך האלבום היה "On avance" הגיע למקום 29 במצעד הסינגלים הצרפתי הרשמי (SNEP) בעקבות הפרסום לו זכה הסינגל "Waya Waya". הלהיט הגדול ביותר שלה מהאלבום היה "Le sens de la vie" אשר הגיע למקום הרביעי במצעד הצרפתי. האלבום מכיל גם גרסת בונוס של השיר שמציע הראפר הצרפתי-אלג'יראי, לאלג'רינו. טל מעורבת באירועי צדקה. היא הייתה דוברת הקמפיין של MTV לתמיכה באגודת צדקה צרפתית לחולי איידס, "Sidaction". בספטמבר 2013, הצטרפה לעונה הרביעית של הגרסה הצרפתית של התוכנית "רוקדים עם כוכבים" (צר'). האלבום השני שלה, L'Infini, יצא בספטמבר 2013 וכולל שיתוף פעולה עם זוכות העונה השמינית של אקס פקטור בריטניה, Little Mix, ועם הראפר פלו ריידה. ב-28 באוקטובר 2016 יצא אלבומה השלישי TAL, ממנו יצאו הסינגלים "Are We Awake" ו "Le Temps Qu'il Faut" שזכו להצלחה יחסית בצרפת. מדיה וקבצים בנושא טל בוויקישיתוף אתר האינטרנט הרשמי של טל טל, ברשת החברתית פייסבוק טל, ברשת החברתית אקס (טוויטר) טל, ברשת החברתית אינסטגרם טל, סרטונים בערוץ היוטיוב טל, במסד הנתונים הקולנועיים IMDb (באנגלית) טל, באתר אפל מיוזיק (באנגלית) טל, באתר ספוטיפיי טל, באתר AllMusic (באנגלית) טל, באתר MusicBrainz (באנגלית) טל, באתר דיזר טל, באתר Discogs (באנגלית) טל, באתר Songkick (באנגלית) ביוגרפיה של טל (בצרפתית) עמוד היוטיוב הרשמי של סם עזר Tal, sur les traces de Shy'm TAL, LA MUSIQUE EST MON ANGE (בצרפתית) Interview de Tal, ‏10 באוקטובר 2011 (בצרפתית) Découverte : En Studio avec Tal, ‏26 בנובמבר 2011 (בצרפתית) (ארכיון) Tal chante "Le sens de la vie" : son nouveau single, ‏13 בינואר 2012 (בצרפתית) Tal, nouveau clip, ‏20 באוגוסט 2011 (בצרפתית) ON AVANCE (בצרפתית) SIDACTION 2012 : MTV suit le quotidien des jeunes malades (בצרפתית) TAL feat. FLO RIDA - Danse, ‏17 ביוני 2013 Le Top de la semaine : Top Singles Téléchargés (בצרפתית) (ארכיון)
צ'איירו

ויליאם ג'ון וורנר, הנודע בכינויו צ'איירו, (1 בנובמבר 1866 - 8 באוקטובר 1936), היה אסטרולוג אירי ומומחה מפורסם לתורת הנסתר שפעל בתחילת המאה ה-20. הכינוי שלו "צ'איירו" שאול מן המילה האנגלית Cheiromancy שפירושה קריאה בכף היד. הוא תיאר את עצמו כחוזה נסתרות שלימד קריאת כף היד, אסטרולוגיה ונומרולוגיה כשדית. במהלך הקריירה שלו התפרסם ביכולתו לנבא עתידות וחזה אירועים עולמיים ואירועים אישיים בחיי לקוחותיו. צ'איירו נולד בכפר בפאתי דבלין, אירלנד. אימץ לעצמו את השם "הרוזן לואיס האמון". בהסתמך על ספרי זיכרונותיו, הוא רכש את הידע שלו בתורת הנסתר והמיסטיקה בהודו. בתור נער, הוא הגיע לנמל בומביי ושם פגש את הגורו שלו (מדריך רוחני), הודי ברהמיני, שלקח אותו לכפר באזור מהאראשטרה. הותר לו ללמוד מספר עתיק שעסק בקריאת כף היד ושהיה עשוי מעור אנושי ומכתב זהב. לאחר שעלעל ושינן את הספר במשך שנתיים עזב ללונדון והחל לעסוק בקריאת ידיים. צ'איירו היה להוט להתחתן, אך מקריאת כף ידו הסיק שהוא עתיד להינשא רק בגיל מבוגר. נבואתו העצמית אכן התממשה והוא נישא לאחר שאישה סעדה אותו במהלך מחלה קשה. צ'איירו נהנה מקהל לקוחות מפורסמים מרחבי אירופה וארצות הברית להם ייעץ בסוף המאה ה-19 ותחילת המאה ה-20. הוא קרא בידיהם וניבא את עתידם של מפורסמים כגון: מארק טוויין, שרה ברנאר, מאטה הארי, אוסקר ויילד, גרובר קליבלנד, תומאס אלווה אדיסון, אדוארד השמיני, הוריישו קיצ'נר, ויליאם גלאדסטון, ג'וזף צ'מברלין ועוד. הוא נהג לבקש מלקוחות מפורסמים לחתום את שם שמם בספר אורחים וכן לתאר את רשמיהם מנבואותיו. על אדוארד השמיני כתב: "לא אתפלא אם לא יוותר על כלום, כולל על זכותו לרשת את כתר המלוכה, כדי להיות עם אהובתו". צ'איירו אף חזה שהיהודים יחזרו לפלשתינה וששמה ייקרא מחדש ישראל. בספרו האוטוביוגרפי כלל קטעים משיחות שניהל עם מפורסמי אותה בעת כגון: אדוארד השביעי, צ'ארלס סטיוארט פרנל, הנרי מורטון סטנלי, מקס מילר, צ'ארלס ראסל, רוברט אינגרסול ואחרים. ספרו "סודותיה האחרונים של הטיטניק" (Titanic's Last Secrets) הכיל חיזוי שניבא לוויליאם פירי, מבעלי החברה שיצרה את הטיטניק. צ'איירו חזה במדויק שהוא ינהל קרב על חייו ותיאר את שקיעתה של האונייה. צ'איירו התפרסם בתור קורא בכף היד ומנבא עתידות של החברה הגבוהה, ואל קהל לקוחותיו נתווספו גם ספקנים בתורת הנסתר. מארק טוויק בעצמו כתב בספר האורחים שלו: "צ'איירו חשף את האופי שלי בפני עם דיוק משפיל" נלי מלבה כתבה: "אתה מדהים. מה ביכולתי להוסיף?" לאחר מספר שנים בלונדון ומספר מסעות ברחבי העולם, צ'איירו עבר לארצות הברית. הוא בילה את שנותיו האחרונות בהוליווד, פגש כעשרים לקוחות מדי יום ואף עבד על תסריט בטרם מותו מהתקף לב בשנת 1936. אלמנתו, הרוזנת לנה האמון, סיפרה שבעלה המנוח בן השבעים שייעץ לאריסטוקרטים אירופאים ולאנשי אצולה, חזה את מותו שלו יום לפני פטירתו. מגזין טיים פרסם ידיעה על מותו ב-19 באוקטובר 1936: "נפטר. הרוזן לואיס האמון ("צ'איירו"), 69, קורא כף היד הנודע, לאחר מחלה ממושכת בהוליווד. כסופר של ספר שעסק בקריאת הידיים כבר בגיל 13, צבר מעל 250,000 דולר מלקוחותיו העשירות והיה בעליו של עיתון בפריס. בליל מותו, ספרה האחות, נעצרו מחוגו השעון מחוץ לחדרו על השעה אחת שלוש פעמים" צ'איירו טען שמעולם לא הבין את מקור כוחותיו הייחודיים, ולדעתו הוא איבד כוחות אלה בשנת 1906. בשל טענה של אחד מלקוחותיו שמעל בכספיו ישב תקופה במאסר. ישנן טענות שלאחר השתחררו מהכלא הוא ירד מנכסיו, איבד את חבריו וגם קהל לקוחותיו לשעבר התכחש לקיומו וסירב להמשיך ולהיוועץ עמו. כתבי צ'איירו בפרויקט גוטנברג (באנגלית)
אתרוג קלבריה

אתרוג קלבריה (באיטלקית: cedro di diamante) הוא זן של אתרוג שנקרא על השם מחוז קלבריה שבאיטליה. את שמו האיטלקי קיבל האתרוג מהעיר דיאמנטה (אנ') (באיטלקית: Diamante) השוכנת במחוז זה. אתרוג קלבריה היה אחד ממיני האתרוג הבולטים בשוק קליפות ההדרים המסוכרות בעיר ליבורנו שבאיטליה, לשם הובא מליגוריה, נאפולי, קלבריה וסיציליה. מהאי קורסיקה הגיעו לתעשיית קליפות ההדרים המסוכרות בעיר ליבורנו אתרוגים מהזן אתרוג קורסיקאי, שהיה אתרוג מתוק בשונה מהזן אתרוג קלבריה שהיה זן חמוץ. יהודים דתיים רבים מכנים אותו "אתרוג ג'נובה" (לרוב בהגייה אשכנזית: "אתרוג יאנווע") על שם נמל ג'נובה, אשר דרכו יוצא מאיטליה למדינות אחרות כגון אנגליה וארצות הברית, ושהיה מקור חשוב לאתרוגים עוד מתקופת בעלי התוספות. כיום, אהוד מין זה בעיקר על חסידי חב"ד, חסידי סאטמר וחסידי גור. רוב החקלאים המגדלים עצי אתרוג באזור קלבריה, משתמשים בטכניקה של הרכבה כדי להגן על עציהם מפני מחלות וקרה. נוהג זה יוצר קושי הלכתי עבור יהודים המעוניינים להשתמש באתרוגים אלה לשם קיום מצוות ארבעת המינים בחג הסוכות, ולפיכך חייב משגיח כשרות לוודא כי העצים הספציפיים שמהם נקטפים האתרוגים המשמשים לקיום המצווה לא עברו הרכבה. משגיחי כשרות מתושבי המקום, מאירופה, ארצות הברית וכן מישראל, מגיעים מדי שנה בחודשי הקיץ לאזור, בודקים את העצים ואת האתרוגים, רוכשים את האתרוגים שנמצאו כשרים, ושולחים אותם לישראל, ארצות הברית ורחבי אירופה. אתרוגים מזן קלבריה גדלים בפרדסים מיוחדים בכפר חב"ד על ידי חקלאים חסידי חב"ד, מזרעי אתרוג שבירך עליו הרבי מליובאוויטש. ארבעת המינים אתרוג מורכב מדיה וקבצים בנושא אתרוג קלבריה בוויקישיתוף אתרוגי קלבריה בימינו, מכון ״הידור מצווה״ Citron: The exquisite fruit that brings rabbis - מאתר ה-BBC *מגדל האתרוגים: ראיון עם הרב נחום לוריא, אחד ממנהלי פרדסי האתרוגים בכפר חב"ד, באתר חב"ד
JBL

JBL (בתעתיק עברי: ג'יי. בי. אל.) היא חברת אלקטרוניקת שמע אמריקאית, שנוסדה בשנת 1946 על ידי ג'יימס בולואו לנסינג, ושמה הוא ראשי תיבות של שמו. המוצרים העיקריים של החברה הם רמקולים, אוזניות ואלקטרוניקת שמע. בחברה ישנן שתי חטיבות עצמאיות: JBL לצרכן ו-JBL למקצוענים. הראשונה מייצרת ציוד שמע לשוק הביתי, והאחרונה מייצרת ציוד מקצועי לאולפנים, תקליטנים, בתי קולנוע ועוד. בשנת 1969 נמכרה להארמן אינטרנשיונל (אנ'), שבשנת 2017 הפכה לחברת בת של סמסונג. אוזניות הבלוטות' "Synchros E50BT" סאב וופר לרכב "1200GTI" מערכת רמקולים תלת כיוונית "Ti2000" רמקול בלוטות' מסוג "Flip 3" רמקול בלוטות' נייד מסוג "Flip 4" מדיה וקבצים בנושא JBL בוויקישיתוף אתר האינטרנט הרשמי של JBL JBL, ברשת החברתית פייסבוק JBL, ברשת החברתית אקס (טוויטר) JBL, ברשת החברתית אינסטגרם JBL, ברשת החברתית טיקטוק JBL, סרטונים בערוץ היוטיוב JBL, באתר פינטרסט ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
משחק האמזונות

משחק האמזונות (Game of the Amazons, ובקיצור אמזונות) הוא משחק אסטרטגיה מופשט שהומצא בשנת 1988 על ידי וולטר סמקאוסקאס מארגנטינה. זהו משחק טריטוריה בדומה לגו, ובו תנועת כלים בדומה לשח. באמזונות לוח משבצות שחור-לבן בגודל 10X10 (לוח של דמקה), ושני שחקנים שחור ולבן ולכל אחד ארבע אמזונות בצבע שלו, כמתואר באיור. בנוסף יש ערימת סמנים השייכת במשותף לשני השחקנים. השחקנים משחקים לחלופין, כאשר תור הלבן ראשון. תור מורכב משני מהלכים: תחילה, מזיז השחקן את אחת האמזונות בצבע שלו בקו ישר (אופקי, אנכי או אחד משני האלכסונים, בדומה למלכה בשח) למשבצת פנויה בלוח. האמזונה אינה יכולה לקפוץ מעל אמזונה אחרת או משבצת מסומנת. לאחר מכן, יורה האמזונה חץ מהמקום החדש אליו הגיע אל משבצת ריקה, כאשר החץ גם הוא נע בקו ישר ואינו יכול לקפוץ מעל משבצות מסומנות או אמזונות. המשבצת אליה נורה החץ מסומנת, ומעתה לא ניתן לדרוך עליה. מפסיד במשחק מי שאין בידו מהלך חוקי לבצע. תודה על הרצון להעשיר את ויקיפדיה! ראיתי שהוספת קישורים חיצוניים לפרקי "קישורים חיצוניים", ורציתי להסב את תשומת לבך לכך שלא כל קישור מתאים לפרק הזה. באופן כללי, קישור בפרק רלוונטי רק אם עוסק בהרחבה במושא הערך כולו ולא רק בהבט ספציפי או באירוע חדשותי ספציפי (למשל, בערך "צרפת" לא מתאים להוסיף בפרק הקישורים החיצוניים קישור למאמר העוסק בכלכלת צרפת או כזה על אירוע ספציפי שהתרחש במדינה). קישורים אלה עשויים להיות מתאימים לצורך הרחבת הערך בצורת הערות שוליים, אולם לא מתאימים לפרק ה"קישורים החיצוניים" ולכן ייתכן שיוסרו משם. בנוסף, כדאי לשים לב לכך שגם קישורים שעיקרם דעות ולא עובדות, או כאלה המפנים לאתרי אינטרנט שאינם מוכרים כאמינים – אינם מתאימים לפרקי הקישורים החיצוניים. כמו כן, יש להימנע מצירוף מופרז של קישורים חיצוניים לאתר מסוים. ניתן ללמוד עוד על הנושא בדף ויקיפדיה:קישורים חיצוניים. אם משהו לא ברור ניתן לכתוב לי פה או לפנות לקבלת עזרה בחממה. בהצלחה בהמשך תרומתך במיזם. בברכה, {סרטון ההסברה באנ' למשחק https://youtu.be/kjSOSeRZVNg } פרק זה לוקה בחסר. אנא תרמו לוויקיפדיה והשלימו אותו.
אירוויזיון 1967

אירוויזיון 1967 הייתה התחרות ה-12 במניין תחרויות האירוויזיון. זו הייתה התחרות האחרונה שצולמה בשחור-לבן. התחרות התקיימה בווינה בירת אוסטריה, בעקבות ניצחונה של אוסטריה באירוויזיון 1966. בתחרות ניצחה בריטניה, בפעם הראשונה בתולדותיה, עם השיר "Puppet on a String" (בובה על חוט), שאותו שרה הזמרת המוכרת סנדי שו. ההופעה של סנדי שואו הייתה מעט שערורייתית, כיוון שעלתה לבמה ברגליים יחפות - אלמנט שלא היה נפוץ באותן שנים. דנמרק החליטה לפרוש מהתחרות, והיא חזרה אליה רק ב-1978. מדיה וקבצים בנושא אירוויזיון 1967 בוויקישיתוף אתר האינטרנט הרשמי של אירוויזיון 1967 אירוויזיון 1967 באתר האירוויזיון הרשמי היסטוריית ההצבעות של אירוויזיון 1967 אירוויזיון 1967, במסד הנתונים הקולנועיים IMDb (באנגלית) ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
עטלף-פירות מאכן-הד

עטלף-פירות מאכן-הד (שם מדעי: Rousettus) הוא סוג של עטלפי פרי, בתוכם מצויים 10 מינים. בסוג זה מין עטלף הפירות היחיד שמצוי בישראל - עטלף פירות מצוי או מצרי. עטלפים אלה חיים באזור הטרופי של אפריקה, המזרח התיכון, דרום-מזרח אסיה ודרום איי האוקיינוס השקט. הם פעילי יום ואוכלים פירות שונים. במקומות מסוימים הם מזיקים לחקלאות המקומית וניצודים. זהו הסוג היחיד מבין העטלפים הגדולים (Megachiroptera) שמבצע איכון הד (אקולוקציה). הצלילים בהם הם משתמשים לכך שונים מאוד מאלה של העטלפים הקטנים (Microchiroptera), ויש חוקרים המשערים שיכולת איכון ההד של ה-Rousettus התפתחה בנפרד במהלך האבולוציה, מכיוון שהם נוטים להתגורר במערות והיא מאפשרת להם לחיות בחושך מוחלט. עטלפי הפירות המצויים משתמשים לצורך איכון ההד בצלילי נקישה של לשונם בדופן הלוע, ולא בצלילים גרוניים. צלילים אלו הם בעלי תדירות נמוכה יותר מאלה שמשמיעים העטלפים הקטנים. עם זאת, אותות אלה מקנים לעטלף יכולת הימנעות טובה ממכשולים. השמיעה של עטלף הפירות המצוי מותאמת היטב לאותות האקולוקציה שהוא משדר. הצלילים הם אימפולסים קצרים בעלי אנרגיה נמוכה, ולכן קשה לאתר את הצליל המוחזר מהמכשול, והיכולת המרשימה של העטלף להימנע ממכשולים הן באור והן בחשכה נשארת כרגע בגדר חידה עטלף פירות מצוי או מצרי (R. aegyptiacus) עטלף-פירות מנאדו (R. bidens) עטלף-פירות ג'יאופרי (R. amplexicaudatus) עטלף-פירות סולוואסי (R. celebensis) עטלף-פירות לסצ'נאולט (R. leschenaulti) עטלף-פירות לינדאום (R. linduensis) עטלף-פירות קומורו (R. obliviosus) עטלף-פירות חשוף-גב (R. spinalatus) עטלף-פירות ארך-שיער (R. lanosus) עטלף-פירות מדגסקרי (R. madagascariensis) מדיה וקבצים בנושא עטלף-פירות מאכן-הד בוויקישיתוף עטלף-פירות מאכן-הד, באתר ITIS (באנגלית) עטלף-פירות מאכן-הד, באתר NCBI (באנגלית) עטלף-פירות מאכן-הד, באתר האנציקלופדיה של החיים (באנגלית) עטלף-פירות מאכן-הד, באתר GBIF (באנגלית) שם זה הוא בגדר הצעה, מאחר שאין לו שם עברי רשמי. בישראל חי רק המין Rousettus aegyptiacus ששמו העברי הוא עטלף פירות מצוי, אך "עטלף פירות" הוא שם כללי מידי שלא מתאים לשמש כשם סוג. שם הסוג המוצע נבחר על סמך יכולתו הייחודית בקרב עטלפי הפירות של עטלפי סוג זה לנווט באמצעות איכון הד. (Eick et al, 2004) DA Waters, C Vollrath. Echolocation performance and call structure in the megachiropteran fruit-bat Rousettus aegyptiacus. Acta Chiropterologica 2003;5:209-219 RS Heffner, G Koay and HE Heffner. Sound localization in an Old-World fruit bat ~Rousettus aegyptiacus: Acuity, use of binaural cues, and relationship to vision. Journal of Comperative Psychology 1999;113:297–306. AH Holland, DA Waters and JMV Rayner. Echolocation signal structure in the Megachiropteran bat Rousettus aegyptiacus Geoffroy 1810. Journal of Experimental Biology 2004;207:4361-4369. זהו השם העברי הרשמי של מין זה, החי בישראל.
הבית הקטן ביותר באמסטרדם

הבית הקטן ביותר באמסטרדם (בהולנדית: Het Kleinste Huis - הבית הקטן) מצוי ברחוב אוד הוג 22 (Oude Hoogstraat), בלב העיר העתיקה של אמסטרדם, בירת הולנד. כינויו של הבית בן ארבע הקומות בא לו ממידותיו הקטנות - רוחב של 2.02 מטרים ואורך של 5 מטרים. עם הלבנים מהן הוא עשוי, גגו המשופע וה"מדרגות" שבראש החזית, הבית הוא דוגמה מיניאטורית לבתי התעלה המפורסמים של אמסטרדם ולאדריכלות המסורתית של העיר. כיום רשום הבית כאתר מורשת לאומית (rijksmonument) בהולנד, ותיירים נוהגים לפקוד אותו. בקומה הראשונה נמצאת חנות ששימשה לאורך השנים תחומים ועסקים שונים, וכיום קיימת בה חנות תה קטנה. צמוד לבית בנוי שער מפואר המוביל לכנסייה הוולונית העתיקה של אמסטרדם, ומיד אחרי השער נמצא בית הודו המזרחית. עד שנת 1733 שכן במספרים 20 ו-22 בית בשם "king david", על שם דוד המלך. בשנה זו נקנה הבית, ובמהלך חמש השנים הבאות נהרס והוחלף בבניין אחר. עיריית אמסטרדם רכשה שארית של המגרש בשטח של כ-10 מטרים רבועים, ועליו בנתה את הבית הקטן. קיומו של הבית מוזכר לראשונה במסמך רשמי משנת 1738, וב-1742 הושכר הבית ליצרן שעונים בשם ז'אן טנקינג, תמורת 150 פלורינים לשנה. בתחילה כלל הבית קומה אחת בלבד, ורק בין השנים 1768 ו-1787 נוספו לו שתי קומות ועליית גג. מדיה וקבצים בנושא הבית הקטן ביותר באמסטרדם בוויקישיתוף The Smallest House in Amsterdam, אתר המוקדש לבית (באנגלית) ערך זה הוא קצרמר בנושא הולנד ובנושא אדריכלות. אתם מוזמנים לתרום לוויקיפדיה ולהרחיב אותו. ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "הבית הקטן ביותר באמסטרדם".
שמואל בן-זכאי

שמואל בן-זכאי (13 במאי 1936 – 10 ביוני 1998) היה שחקן כדורסל כיסאות גלגלים בנבחרת הפאראלימפית. במשחקים הפאראלימפיים טוקיו (1964) זכה עם נבחרת הכדורסל במדליית ארד, במשחקים הפאראלימפיים תל אביב (1968) זכה עם הנבחרת במדליית זהב ובמשחקים הפאראלימפיים היידלברג (1972) זכה עם הנבחרת במדליית כסף. השתתף במשחקי סטוק מנדוויל וזכה להישגים. בתחרויות 1967 התחרה גם בטניס שולחן. נפטר ב-1998 והוכר כחלל צה"ל שנפטר כתוצאה מפציעתו בשירות. קורות החיים של שמואל בן-זכאי, באתר "יזכור" של משרד הביטחון פירוט השתתפותו בתחרויות המשחקים הפאראלימפיים באתר הרשמי של IPC (באנגלית) יצאה משלחת ספורט הנכים לסטקומנדוויל, מעריב, 21 ביולי 1974 ישראל-ספרד 78–82 לאחר שלוש הארכות!, מעריב, 26 ביולי 1977 ערך זה הוא קצרמר בנושא כדורסלנים ובנושא ספורטאים ישראלים. אתם מוזמנים לתרום לוויקיפדיה ולהרחיב אותו.
מטרופולין צוואנה

מטרופולין צוואנה (באנגלית: Tshwane Metropolitan area) היא אזור המטרופולין של העיר פרטוריה, אחת משלוש ערי הבירה של דרום אפריקה. היא משתרעת על כל חלקה הצפוני של פרובינציית חאוטנג, ומהווה את המטרופולין השלישית בגודלה בפרובינציה זאת. בצוואנה מתגוררים קרוב ל-3 מיליון תושבים, כשלושה רבעים מהם שחורים וכחמישית לבנים. מתוך כלל התושבים, כ-750 אלף מתגוררים בפרטוריה, המשמשת כמרכז המטרופולין כולה. מטרופולין צוואנה מנוהלת על ידי רשות מטרופולין העיר צוואנה (באנגלית: City of Tshwane Metropolitan Municipality) אשר הוקמה ב-5 בדצמבר 2000. רשות המטרופולין החליפה את רצף העיריות של הערים המרכיבים אותה, וכיום היא מתפקדת בתור העירייה של כלל ערים אלו, לרבות פרטוריה הבירה. העיר מאמלודי ממעוף הציפור מבט אל צפון פרטוריה מכרה גדול ממזרח לפרטוריה גאנה קומאסי, גאנה (מ־2010) פרטוריה חאוטנג מדיה וקבצים בנושא מטרופולין צוואנה בוויקישיתוף אתר האינטרנט הרשמי של רשות מטרופולין העיר צוואנה "Metropolitan Municipality City of Tshwane". Census 2011 "Results Summary – All Ballots: Tshwane" (PDF). Independent Electoral Commission.